open-index/open-wikipedia-markdown huggingface dataset:
Oskar Tuvik

**Oskar Tuvik** (sündinud 8. detsembril 1936 Leningradi lähistel eestlaste külas) on Eesti koolijuht ja omavalitsustegelane.

1960. aastal lõpetas ta Tallinna Pedagoogilise Instituudi keskkooli matemaatika-füüsika ja joonestuse õpetaja erialal.

Aastatel 1966–1995 oli ta Räpina Keskkooli direktor, aastatel 1995–2002 Räpina Ühisgümnaasiumi direktor.

Aastatel 1993–2002 oli ta Räpina linnavolikogu liige, sealhulgas 1999–2002 Räpina linnavolikogu esimees. Aastatel 2002–2005 oli ta Räpina vallavolikogu esimees.

Ta on Eesti Reformierakonna liige.

## Tunnustus
*1988 Eesti NSV teeneline õpetaja
*2003 Valgetähe V klassi teenetemärk
*2005 Põlvamaa elutööpreemia
*2006 Põlvamaa vapimärk
*2013 Räpina valla kuldmärk
*2016 Räpina valla aukodanik

## Viited

## Välislingid
*Rahvusarhiivi fotode andmebaas. Põlva rajooninõukogu saadikukandidaat, Räpina Keskkooli direktor Oskar Tuvik (fotograaf Aare Plakk), 1985
*Rahvusarhiivi fotode andmebaas. Räpina Gümnaasiumi direktor Oskar Tuvik (fotograaf Aare Plakk), 1995
Godo Lieberg

**Godo Lieberg** (30. detsember 1929 Kaarma – 31. juuli 2016 Bochum) oli baltisaksa päritolu Saksamaa klassikaline filoloog.

## Haridus
Ta õppis pärast Teist maailmasõda klassikalist filoloogiat Göttingeni Ülikoolis ja Tübingeni Ülikoolis. 1954. aastal kaitses ta Tübingenis doktorikraadi tööga Aristotelese eetikast (juhendaja Wolfgang Schadewaldt). 1960. aastal suundus ta kaheks aastaks Rooma. 1962. aastal habiliteerus ta Tübingenis.

## Töökäik
1965. aastal sai Liebergist vastasutatud Bochumi Ülikooli latinistikaprofessor. 1981. aastal suundus ta õpetama Itaaliasse Siena Ülikooli. Pärast emeriteerumist tegutses ta Bochumi ülikoolis õppeülesande täitjana.

Liebergi teadustöö keskendus peamiselt ladina luulele (Catullus, Tibullus) ja proosale (Caesar). 

## Isiklikku
Godo Liebergi abikaasa oli alates 1956. aasta detsembrist Marisa Lieberg (sündinud de Dal Lago, 1930–2013). Tema isa Herbert Lieberg oli vaimulik; vaimulikud olid ka vanaisa Gustav Albert Haller, vend Hellmut Ottomar Friedrich Lieberg ja onupoeg Burchard Lieberg.

## Kirjutisi
* *Die Lehre von der Lust in den Ethiken des Aristoteles* (*[[Zetemata]]*, Heft 19). München: Beck, 1958 (Tübingeni Ülikoolis 1954. aastal kaitstud doktoriväitekirja laiendatud väljaanne).
* *Puella divina. Die Gestalt der göttlichen Geliebten bei Catull. Im Zusammenhang der antiken Dichtung.* Amsterdam: Schippers, 1962.
* *Poeta creator. Studien zu einer Figur der antiken Dichtung.* Amsterdam: Gieben, 1982. ISBN 90-70265-53-2.
* *Zu Idee und Figur des dichterischen Schöpfertums.* Bochum, 1985.
* *Strukturalistische Analyse von Tibull I 5.* Bochum, 1988.
* *Caesars Politik in Gallien. Interpretationen zum Bellum Gallicum*. Bochum: Brockmeyer, 1998. ISBN 3-8196-0564-9.
* *Tersus atque elegans maxime Tibullus. Eine umfassende Sammlung der Urteile und Darstellungen von Dichtern und Gelehrten über den Stil Tibulls von der Antike bis zur Gegenwart. Mit einer Entwicklungsskizze seiner Beurteilung, auch im Vergleich mit Catull, Properz und Ovid, zahlreichen Anmerkungen und einem Anhang über Tibull und die deutsche Dichtung*. Bochum, 2009.
* *Ästhetische Theorien der Antike, des Mittelalters und der Neuzeit. Darstellungen und Interpretationen*. Bochum: Brockmeyer, 2011. ISBN 978-3-8196-0789-9.

## Viited
Eesti Arhiiv

**Eesti Arhiiv** asub või on asunud mitmes välisriigis:
*Eesti Arhiiv Ameerika Ühendriikides
*Eesti Arhiiv Austraalias
*Eesti Keskarhiiv Kanadas

## Vaata ka
*Eesti Rahvusarhiiv
**Eesti Riigiarhiiv (osa Eesti Rahvusarhiivist)
Mõõtevahend

**Mõõtevahend** on kindlate metroloogiliste omadustega tehniline vahend, mida kasutatakse mõõtmiseks kas ainsa vahendina või koos lisaseadmetega. Kindla mõõteülesande jaoks koostatud mõõtevahendi(te) ja lisaseadmete komplekt moodustab mõõtesüsteemi.
 
## Liigitus
Peamised mõõtevahendid on
* mõõdud,
* mõõteriistad ja
* mõõtemuundurid.

## Mõõtevahenditega seotud toiminguid metroloogiliste omaduste tagamiseks
*  Taatlemine on protseduur, mille käigus pädev taatluslabor või teavitatud asutus kontrollib mõõtevahendi vastavust kehtestatud nõuetele ja märgistab nõuetele vastava mõõtevahendi taatlusmärgisega.
* Kalibreerimine (ehk kaliibrimine) on menetlus, mis fikseeritud tingimustel määrab kindlaks seose mõõtevahendiga saadud väärtuse ja etaloni abil realiseeritud füüsikalise suuruse vastava väärtuse vahel;
* Justeerimine on tegevus, mille eesmärk on viia mõõtevahend kasutamiseks sobivasse töörežiimi tehnilise sekkumise teel; tulemusena muutuvad mõõtevahendi tehnilised näitajad (erinevus kalibreerimisest seisneb selles, et siin toimub tehniline sekkumine, kalibreerimisel seda ei toimu).

## Elektroonilised mõõtevahendid
Enamik tänapäeva elektriliste suuruste mõõtmise vahendeid on oma toimimise põhimõtte poolest elektroonilised. Tüüpilisteks seda liiki mõõteseadmeteks on elektriliste suuruste mõõtmiseks kasutatavad mõõteriistad, näiteks multimeetrid. Elektroonsed on samuti suur osa mitteelektriliste suuruste mõõtmise vahendeid.

Mõõtevahendite näiteid:
* mõõtesild
* ostsilloskoop
* signaaligeneraator
* spektrianalüsaator
* gaasianalüsaator
* vedelikukromatograaf
* sünkroondetektoriga mõõtevõimendi (*lock-in amplifier*)

## Vaata ka
* Mõõtesüsteem
* Mõõteriist
* Andur

## Allikad
*  Mõõteseadus

## Välislingid
* Mõõtevahendid (konspekt)
Metroloogia

**Metroloogia** (kreeka k sõnadest *metron* mõõt ja *logos* mõiste) on mõõtmisteadus, mis käsitleb mõõtühikuid, mõõtemeetodeid ja mõõtevahendeid.

Metroloogia hõlmab järgmisi valdkondi:
*teoreetiline metroloogia – mõõtmise ja mõõtemääramatuse üldteooria, mõõtühikud ja nende süsteemid;
* rakendusmetroloogia – mõõtevahendite ja -meetodite praktiline rakendamine;
*legaalmetroloogia – mõõteseaduse ja selle alusel kehtestatud õigusaktide kompleks, mis reguleerib mõõtmisi, mõõtühikuid, mõõtevahendeid ja mõõtemeetodeid.

## Viited

## Välislingid
* Rein Laaneots, Andres Laaneots. Seletav metroloogia oskussõnastik (inglise-eesti). Tallinn 2012
*Eesti-inglise metroloogia terminite sõnastik
Clifton Davis

**Clifton Davis** (õieti **Clifton Duncan Davis**; sündinud 4. oktoobril 1945 Chicagos Illinoisi osariigis) on Ameerika Ühendriikide näitleja.

## Viited
Magento

**Magento** on avatud lähtekoodiga e-kaubanduse platvorm. See on kirjutatud skriptimiskeeles PHP. Tarkvara loodi algselt firma Varien Inc. poolt. Esimene avalikkusele kättesaadav väljalase anti välja 31. märtsil 2008.

Uurimuse kohaselt, mille viis läbi aheadWorks 2015. aasta mais, on Magento turuosa 30 kõige populaarsema e-kaubanduse platvormi seas 29,8%. Magento Commerce platvormil on üle 250 000 ülemaailmse kaupmehe. 17. novembril 2015 anti välja Magento 2.0. 
Magento kasutab MySQL/MariaDB andmebaase, PHP-programmeerimiskeelt ja elemente Zend Frameworkist. Samuti on Magentos kasutusel objektorienteeritud programmeerimine ja MVC arhitektuur. Alates 2018. aastast on Magento äriversioon ümber nimetatud Adobe Commerce’iks, samal ajal kui Magento Open Source jätkab olemasolu tasuta kogukonna toe platvormina.

## Omadused
Magento sisaldab veebimallide süsteemi, mille abil saab luua palju välimuselt sarnaseid lehti ning muuta teemat vastavalt vajadusele.

Magento sisaldab ka alusteemat, mille abil saab luua algse veebipoe. Kuid kasutajatel on võimalik installida erinevaid teemasid, mis muudavad lehe välimust ja selle funktsioone. Magento võimaldab teemade vahetamist veebisaidil, ilma et kaoks lehtede sisu. Teemasid saab installida tõstes vajalikud failid üles serverisse, kus veebisait asub. Selleks saab kasutada FTP-d või SSH-d. Ning teemasid saab aktiveerida administreerimispaneeli kaudu.

Magento arendajad on loonud mooduleid, mis laiendavad programmi algset funktsioonivalikut. Kasutajad saavad installida mooduleid neid internetist alla laadides ning seejärel veebilehe serverisse tõstes või Magento Connect Manageri kaudu mooduli *Extension Key'd* kasutades.

Magento võimaldab kasutajatel integreerida paljusid domeeninimesid ühte juhtpaneeli ning hallata ühest administreerimispaneelilt rohkem kui ühte poodi.

## Viited
Zend Framework

**Zend Framework (ZF)** on avatud lähtekoodiga objektorienteeritud veebirakenduste raamistik, mis on kirjutatud programmeerimiskeeles PHP 5 ning avaldatud uue BSD-litsentsi all.

Zend Frameworki versioon 1.7 vajab töötamiseks vähemalt PHP versiooni 5.2.4 ja Zend Framework 2.0 vajab vähemalt PHP versiooni 5.3.3.
Zend Frameworki kõik komponendid on täielikult objektorienteeritud ning vastavad E_STRICTi nõuetele, mis tuleb kasuks testide kirjutamisel ning aitab kirjutada puhast ja töökindlat koodi.
Samuti on ZF-il paljude andmebaaside tugi, nende hulgas MariaDB, MySQL, Oracle, IBM DB2, Microsoft SQL Server, PostgreSQL, SQLite ja Informix Dynamic Server.
WooCommerce

**WooCommerce** on avatud lähtekoodiga e-kaubanduse moodul WordPressile. See on mõeldud nii väikestele kui ka suurtele veebipoodidele. Moodul tehti avalikkusele kättesaadavaks 27. septembril 2011. Moodul sai kiiresti populaarseks, kuna seda on lihtne installida ja oma vajaduste järgi kohandada ning kuna WordPress on tasuta tarkvara.
WooCommerce'i töötas välja WooThemes. Veebisaidi aheadWorks uurimuse kohaselt kasutas 2016. aasta märtsis WooCommerce'i 26,5% e-poodidest.
2015. aasta maist kuuluvad WooThemes ja WooCommerce Automatticule.

## Viited
Hanna Allsaar

**Hanna Allsaar** (sündinud 27. veebruaril 1986 Tallinnas) on eesti vabakutseline näitleja ja lavakujundaja. 

Ta hakkas näitlemist harjutama Tallinnas Salme kultuurikeskuse harrastusteatris 1997. aastal, kus mängis lavastaja Aime Lutsari lavastustes. Alates 2004. aasta sügisest teeb ta kaasa Tallinna Tehnikaülikooli teatris T-Teater. 

2010. aastast mängib ta Eesti Televisiooni draamasarjas "Õnne 13" sekretär Iris Järvikut. Iris Järviku elukaaslane on Jaanus Mehikase kehastatud Siim Susi. 33. hooajas saavad neist lapsevanemad. Ta on näidelnud ka sarjades "Kättemaksukontor", "Viimane võmm", "Mustad lesed", "Kuum jälg", teinud kaasa tudengifilmides ning lugenud animafilmide dublaaži. 

Alates 2021. aastast on ta mitmele Vana Baskini teatri lavastusele teinud kunstnikutöö.

## Rollid
### Vana Baskini Teatris
* Jacqueline - "Unerohi" C. Magnier (2020)
* Neiu – "Kas hakkame seksima?" V. Krasnogorov (2018)

### VAT Teatris
* Neiu – "...Viimane lint/ Saare esimene lint"

### Salme Teatris
* Eva-Lotta Lisander – "Meisterdetektiiv Kalle Blomkvist"
* Kuri õde – "Helepunane lilleke"
* Peretütar – "Hõbesõrg"
* Pepe – "Päkapikkude äpardus"
* Abigail Williams – "Salemi nõiad" A. Miller
* Päevalaulja – "Sisalik" A. Volodin
* Kim – "Limbo" M. Garpe

### T-Teatris
* Penelope Ryan – "Õnne sünnipäevaks, Wanda June!" K. Vonnegut
* Väike tütar, vanem tütar, sünnitav naine – "See laps" J. Pommerat
* Jutustaja, lapsvend – "Invasioon" J. H. Khemiri
* Kontoritöötaja, sekretär – "Sinel" N. Gogol
* Jeshute – "Kõrge taeva all – Parzival" K. Lange
* Klatšitüdruk, tüdruk – "Meie elu köögis" P. Eesmaa
* A – "A. on keegi teine" A. Sauter, B. Studlar
* Harriet – "Puukoristajad" P. Eesmaa
* Eeva Marland – "Tabamata ime" E. Vilde
* Hanna – "mul on sulle üks jutt..." A. Jürna
* Tegelane – "Sõnadeta mäng" S. Beckett
* Jutustaja – "Krabatimäng" O. Preußler

## Kunstnikutöö
### Vana Baskini Teatris
* Antto Terras "Kalevipojad - Made in Finland" (2024; lavastaja Antto Terras)
* Valdo Jahilo "Kõbus ja lõbus" (2023; lavastaja Eero Spriit)
* Franzobel "Trompetipuu" (2023; lavastaja Eero Spriit)
* A. Kivirähk "Aabitsa kukk" (2022; lavastaja Eero Spriit)
* M. C. ja A. Dangl "Lumeroos" (2021; lavastaja Eero Spriit)

### Salme Teatris
* Margaretha Garpe "Limbo" (2015; lavastaja Reet Paavel)
* Anton Hansen Tammsaare "Kuningal on külm" (2014; lavastaja Härmo Saarm)
* Aleksandr Volodin "Sisalik" (2008; lavastaja Aime Lutsar)

### T-Teatris
* Samuel Beckett "Sõnadeta mäng" (2016; lavastaja Auri Jürna)

## Viited

## Välislingid
*Hille Tressum. "Hobi: teine kodu teatris". Äripäev, 25. juuli 2015
*Hillar Kohv. "Hanna Allsaar lammutab stereotüüpe". Saladused.ee, juuli 2018
*Kristi Kool. "Juhib mootorratast ja disainib torte: vaata, kes on tegelikult sarjas „Õnne 13“ politseniku silmarõõmu mängiv Hanna!". Õhtuleht/Naisteleht, 31. oktoober 2018
*Geidi Raud. „Vagiina, vagiina, vagiina – sa päikese endaga tood“ ehk „Kas hakkame seksima?“. Õhtuleht, 27. august 2019
*"«Õnne 13» näitleja Hanna Allsaar oma huvitavast hobist: juba kolmeaastasena lubas vanaisa mul naelu taguda". Postimees.ee/Elu24, 25. oktoober 2020
Milan Rastislav Štefánik

**Milan Rastislav Štefánik** (21. juuli 1880 – 4. mai 1919) oli slovaki rahvusliku liikumise tegelane, sõjaväelane ja Tšehhoslovakkia riigitegelane (kaitseminister). Ta oli ka sõjaväelendur, Prantsuse brigaadikindral, astronoom ja fotograaf. 

Koos tšehhide Tomáš Masaryki ja Edvard Benešiga oli ta üks võtmefiguure Tšehhoslovakkia riigi loomisel. Kui ta aastatel 1900–1902 õppis Prahas Karli ülikoolis, oli Masaryk filosoofia õppejõuks ja just tema loengud inspireerisid Štefánikut ideele tšehhide ja slovakkide vaheliseks koostööks. 20. juunist 4. juulini 1905 ronis ta Mont Blancile, et Kuud ja Marssi jälgida.

Štefánik uskus, et Austria-Ungari ja Saksa keisririigi kaotus sõjas annaksid tšehhidele ja slovakkidele võimaluse pärast sõda murda välja Austria-Ungari võimu alt ja saavutada iseseisvus, seepärast astus ta 1915. aastal Prantsuse sõjaväkke, hakkas lenduriks ja lendas Serbia rindel. 1916. aastal tuli ta tagasi Pariisi, kus tutvus Benešiga ja kohtus uuesti Masarykiga. Kolmekesi moodustasid nad Tšehhoslovakkia rahvuskogu, 1917. aastal valiti ta kogu asepresidendiks. Ta organiseeris ka tšehhi ja slovaki vabatahtlikest Tšehhoslovakkia leegionide moodustamist Venemaa Keisririigi, Prantsusmaa ja Itaalia sõjavägedes. Tema diplomaatilised oskused aitasid rahvuskogus saavutada Antanti riikide toetust Tšehhoslovakkia riigi loomisele, hiljem ka Tšehhoslovakkia rahvuskogu tunnustamisele Tšehhoslovakkia de facto valitsusena ja Tšehhoslovakkia leegionide tunnustamisele liitlasvägedena.

Pärast sõja lõppu organiseeris Štefánik jaanuaris 1919 Vene sõjaväkke kuuluvate leegionäride taganemist Siberist Pariisi, vajati ka tema diplomaatilisi oskusi Tšehhoslovakkias Prantsusmaa ja Itaalia missioonide vaheliste vastuolude lahendamiseks. Aprillis läks ta Rooma Itaalia sõjaministeeriumiga läbi rääkima ja hiljem Itaalia sõjaväebaasi Padovas, kus otsustati koos Itaalia kindral Armando Diazega laiali saata Itaalia sõjaväemissioon Tšehhoslovakkias. Tahtes saada koju pere juurde, otsustas ta 4. mail 1919 lennata Udine lähedal Campoformidost Itaalia sõjaväelennuki Caproni Ca.3-ga Bratislavasse, kus parasjagu oli käimas sõda Tšehhoslovakkia vabariigi ja Ungari Nõukogude Vabariigi vahel. Kella 11 ajal, kui üritati Bratislavas maanduda, kukkus lennuk Bratislavast kirdes Ivanka pri Dunaji lähedal alla ning Štefánik ja veel kolm Itaalia meeskonna liiget hukkusid.

Tema järgi on nimetatud Bratislava lennujaam ning Slovakkia valitsusele kuuluvad Airbus A319 ja Fokker 100 lennukid on disainitud tema portreega. Teda oli kujutatud Slovakkia 5000-kroonisel rahatähel ja ka 2019. aastal, tema 100. surma-aastapäeval, välja antud Slovakkia kaheeurosel meenemündil.

2019. aastal valiti Štefánik kõigi aegade parimaks slovakiks.

## Viited

## Välislingid
Lubomír Zaorálek

**Lubomir Zaoralek** (sündinud 6. septembril 1956 Ostravas) on Tšehhi poliitik. Ta oli 29. jaanuarist 2014 kuni 13. detsembrini 2017 Tšehhi välisminister.

Ta sündis aastal 1956 Ostravas. Ta lõpetas aastal 1982 Brnos Jan Evangelista Purkyně ülikooli filosoofiateaduskonna marksistliku filosoofia ja poliitökonoomia erialal.
DHTML

**DHTML** (ka **dünaamiline HTML**) on mõiste, mis hõlmab paljusid erinevaid tehnoloogiaid, mille abil luuakse interaktiivseid ja animeeritud veebisaite. Dünaamilist HTML-i luuakse kasutades staatilist märgistuskeelt (näiteks HTML), kliendipoolset skriptimiskeelt (näiteks JavaScript), stiililehe keelt (näiteks CSS) ja DOM-i. DHTML-i kasutavat rakendust tutvustati üldsusele Microsofti poolt Internet Explorer 4 väljalaskega 1997. aastal.
DHTML-i abil on võimalik skriptimiskeelel muuta muutujaid veebilehe definitsioonikeeles, mis omakorda mõjutab muidu staatilise lehe välimust ja funktsionaalsust. See kõik toimub vaatamisprotsessi ajal, pärast seda kui leht on laaditud. 
DHTML erineb Ajaxist selle poolest, et DHTML-lehel ei toimu pärast lehe laadimist suhtlust kliendi ja serveri vahel, kogu protsess toimub JavaScriptis kliendi poolel. Samas Ajaxi lehekülg kasutab DHTML-i komponente, et teostada päring serverisse. Näiteks kui lehel on akordionmenüüd, siis puhas DHTML-i lähenemine laadiks kõikide menüüde sisu ning siis kuvaks dünaamiliselt ainult selle menüü sisu, mis on aktiivne, samas kui AJAX võib laadida iga menüü sisu ainult siis, kui seda on vaja.

## Vaata ka
* Dünaamiline veebileht

## Viited
Faatum

**Faatum** (äriregistris **Kirjastusühistu FAATUM**) on Eesti kirjastus. Kirjastus kanti äriregistrisse 1998.

Kirjastus on kirjastanud üle 100 raamatu. 

1994. aastal korraldas kirjastus Eesti romaanivõistluse.

## Viited

## Välislingid
*Kirjastuse raamatuid raamatukoi.ee veebilehel
AngularJS

**AngularJS** on JavaScriptil põhinev avatud lähekoodiga *[[Front-end veebiarendus|front-end]]* veebirakenduste raamistik. AngularJS on loodud usus, et deklaratiivne programmeerimine peaks olema kasutusel kasutajaliideste loomiseks ja tarkvarakomponentide ühendamiseks, samas kui imperatiivne programmeerimine sobib rohkem rakenduse äriloogika defineerimiseks. Raamistik kohandab ja laiendab traditsioonilist HTML-i spetsiaalsete atribuutidega, et esitleda dünaamilist sisu. Seetõttu vähendab AngularJS üleliigset DOM-i liidese kasutamist ning parendab veebirakenduse testitavust ja sooritusvõimet.
AngularJS lahutab DOM-i liidese kasutuse rakendusloogikast ning eemaldab kliendipoolse rakenduse osa serveripoolsest. 
Angular kasutab MVC mustrit. AngularJS eesmärk on lihtsustada nii rakenduste väljatöötamist kui ka katsetamist, pakkudes raamistikku kliendipoolse mudeli vaatamise kontrolleri (MVC) ja mudeli vaate-viewer-modelli (MVVM) arhitektuuridele koos komponentidega, mida tavaliselt kasutatakse rikaste Interneti-rakendustes.
"AngularJS Roadmap"

## Versioonid
### AngularJS (AngularJS 1)
AngularJS on esimene angularJS versioon. Programmeerimine toimiub Javascriptis.
### AngularJS 2+
AngularJS 2 ning järgnevad versioonid on suunatud programmeerimiseks ECMAScript ja ActionScript keeltes (Javascriptist edasi arendatud versioonides).

## Viited

## Välislingid
*W3Schools
Team EnVyUS

**Team EnVyus**, tuntud kui **Team Envy** (lühend **nV**) on Ameerika eSpordi võistkond. Võistkond loodi 2007. aastal arvutimängu "Call of Duty" mängijate poolt. Hiljem on EnVyUS tuntust kogunud Counter-Strike: Global Offensive'i meeskonnana.

## Ajalugu
1. veebruaril 2015 lahkusid prantsuse meeskonnast LLDC mängijad (Happy, KioShiMa, NBK, SmithZz ja Shox) ja ühinesid võistkonna EnVvUsiga, mis enne seda oli tuntud ainult "Call of Duty" meeskonnana.
Kui võideti "MLG X-Games Aspeni" kutse, sai võistkond palgata uusi töötajaid.

EnVyUs osales ka "Inferno Online Pantamera Challenge'i" võistlusel, kus saavutati kolmas koht, kui kaotati Fnaticule 2-1. 2015. aastal osalesid nad Poolas toimunud "ESL One Katowice" võistlusel. Alagrupis nad said esimese koha. Veerandfinaalis olid nende vastasteks meeskond Natus Vincere, keda nad võitsid. Veerandfinaali skoor jäi 16-12, 14-16 ja 16-3. Pärast Navi võitmist oli nende järgmine vastane Ninjas in Pyjamas. Nad kaotasid 0-2 (kaks mängu). EnVyUs lahkus Poolast neljanda kohaga.
Pärast Poolas kaotamist ei läinud kaua, kui EnVyUs sai uuesti võidu maitset tunda. Nad võitsid turniiri "Gfinity Spring Master 1" ja "StarLadder Starseries 12 Lan" turniiri finaali. Mõlemal turniiril võitis EnVyUs meeskonda Nip viiest parim järgi 3-1 ja 3-0.

EnVyUs ei suutnud esinelikusse saada esimest korda 2015. aastal. EnVyUS sai viienda-kuuenda koha "Gfinity Masters Spring 2" ja "Fragbite Masters Season" 4 võistlustel.

Teisel juulil peale kahte halba kohta: viies-kuues koht "ESL ESEA Season 1" ja neljas koht "ESWC 2015" ajasid meeskonna sisesetülid EnVyUse juhtkonna mängijaid välja vahetama. EnVyUs vahetas oma staarid Shox ja SmithZz meeskonna Titani mängijate KennyS ja apEX vastu. Algul arvas Counter-Strike'i kogukond üldiselt, et uus EnVyUsi uus koosseis on halvem kui algne, kuid EnVyUse üllatav võit "IEM Gamescom" võistlusel lükkas selle arvamuse ümber. "ESL One: Colongne 2015" turniiril, tulid nad alagrupis esimeseks ja pääsesid finaali. Finaali jõudmise käigus nad alistasid meeskonnad Natus Vincere ja TSM. Finaalis kaotasid nad `Fnaticule (0-2).

## Meeskond
* Happy (Vincent Cervoni)
* NBK (Nathan Schmitt)
* kennyS (Kenny Schrub)
* apEX (Dan Madesclaire)
* DEVIL (Timothée Démolon)
* enkay J (Niclas Krumhorn)

## Töötajad
Asutaja – Mike Rufail
Mänedžer – Jordan Savelli

## Välislingid
*
Greif (trükikoda)

OÜ **Greif** on Tartu maakonnas Luunja vallas Lohkval tegutsev trükikoda. Ettevõte on spetsialiseerunud raamatute ja brošüüride trükkimisele ja köitmisele. Ettevõte on teinud ka kirjastamistööd.

Ettevõte asutati 1996 ja siis sai ettevõte endise Tartu Trükikoja varade omanikuks. Hiljem hakkas ettevõte kasutama endisaegset Noor-Eesti trükikoda, mille juurdeehitised said valmis 2003. 

2009 avas ettevõte Luunja vallas Lohkval uue tootmishoone.

## Viited

## Välislingid
*Ettevõtte koduleht
Žemaitkiemise küla

**Žemaitkiemis** on küla Leedus Kaunase rajooni Babtai vallas. Asub Kaunasest põhja pool Nevėžise jõe kaldal.

Külas asub Babtyno mõisa hoonetekompleks. Juba 1743. aastal on meetrikaraamatus mainitud Stanislovas Želnyst Žemaitkiemisest, ent valdavalt kasutati küla kohta siiski nime **Babtyno**. Kasutusel on olnud ka nimekujud *Babcinà*, *Babcýna*, *Babtinė*, *Babtynė* ja *Babtiniai*. Nimi Žemaitkiemis võeti kasutusele sealse mõisniku Vladas Nagevičiuse initsiatiivil XX sajandi alguses.

Külas sündis 1750. aastal Leedu sõjaväelane Romualdas Giedraitis.

## Viited
Dmitri Taevere

**Dmitri Taevere** (5 jaanuar 1905 Peterburi – ?) oli NSV Liidu Eesti NSV Riikliku Julgeoleku Ministeeriumi julgeolekutöötaja, kes  võttis juhtivalt osa 1949. aasta märtsiküüditamisest.

## Elulugu
Sündis 28. jaanuaril 1905 Peterburis. Ema oli pärit Eestist, ise pidas ennast venelaseks. Ankeedis on Taevere märkinud ära kaks algkooli, millest esimese (1912–1917) ta lõpetas ja teist (1917–1920) mitte. 1921 töötas mõned kuud Krimmi Revolutsioonilise Tribunali komandantuuris. 1922 saadeti komsomoli poolt õppima J. Marchlewski nimelisse Lääne Vähemusrahvuste Kommunistlikku Ülikooli Petrogradis. ÜK(b)P liige 1926. aastast. Aastast 1928 oli tööl nõukogude julgeolekuorganites. 1931–1935 töötas piirivalves Jaltas ja Leningradis. 1935. aastal lõpetas Menžinski nimelise 3. Piirivalvekooli Moskvas. 1935–1938 oli NKVD operatiivtöötaja Leningradis. 1939–1940 Karjala-Soome laskurkorpuse NKVD eriosakonna ülema asetäitja. 1940–1941 Leningradi Sõjaväeringkonna NKVD eriosakonna sektori ülem. 1941–1944 Leningradi rinde Neeva operatiivgrupi NKVD eriosakonna ülema asetäitja. 1944–1947 Leningradi õhutõrje SMERŠ'i vastuluure osakonna ülema asetäitja ja Leningradi oblasti NKGB/MGB 2. osakonna (vastuluure) ülema asetäitja.

1947. aastal saadeti Eestisse. 1947–1948 oli Eesti Eesti NSV Riikliku Julgeoleku Ministeeriumi 1. osakonna (välisluure), 1948–1950 Eesti NSV Riikliku Julgeoleku Ministeeriumi 2N osakonna (võitlus Eesti rahvusliku vastupanuliikumisega) ülem. 1948 oli riikliku julgeoleku alampolkovniku aukraadis.  Osales 1949. aasta märtsiküüditamises, kui Tallinn-Ülemiste raudteejaama küüditavate pealelaadimisjaama ülem. Autasustati selle eest Punalipu ordeniga. 1949. aasta 24. augustist polkovnik.

Esines kurikuulsal EK(b)P KK VIII pleenumil sõnavõtuga, kus nimetas Hans Kruusi "Eesti Nõukogude Liidust lahutamise initsiaatoriks."

1950. aasta suvel suunati tööle Moskvasse ja saadeti kehva tervise tõttu erru. Tema tegevusele Eesti vastupanuliikumise lämmatamisel andis Nõukogude julgeoleku juhtkond positiivse hinnangu.

## Teoseid
*Dmitri Taevere R. Mihhailov. "Agoonia", Tallinn, Eesti Raamat, 1979, 248 lk.
*Операция "Спящий лев": Из записок чекиста. Ленинград: Лениздат, 1988, 221, стр. , ISBN 5-289-00099-2

## Viited

## Välislingid
*Таевере, Дмитрий Дмитриевич, Кадровый состав органов государственной безопасности СССР
*ТАЕВЕРЕ Дмитрий Дмитриевич, Cайт истории, по организационной структуре и кадровому составу органов безопасности (ВЧК-КГБ)
Babtyno mõis

**Babtyno mõis** (ka **Žemaitkiemise mõis**, leedu keeles *Babtyno dvaras* või *Žemaitkiemio dvaras*) on endine mõis Leedus Kaunase rajoonis Babtai vallas Žemaitkiemises.

## Ajalugu

Mõis kuulus XVI sajandil Šiukstade suguvõsale. XVII sajandil oli mõis Andrius Vilimavičiuse ja Jokūbas Sauginavičiuse ühisomandis, kuni nad mõisa aastal 1897 Prozoritele müüsid. Juba samal aastal müüsid need mõisa edasi von Korffidele. Aastal 1830 läks mõis Giedraitiste valdusse. Sel aastal kuulus mõisakompleksi 16 hoonet.

Järgmised omanikud olid Tyszkiewiczid. Esimese maailmasõja järel mõis tükeldati, järelejäänud 20 hektari suurune osa läks Vladas Nagevičiuse valdusse.

## Mõisakompleks

Vanimad säilinud hooned on varakamber ja peahoone, mida mainiti juba aastal 1797. Suurem osa mõisakompleksi praeguseks säilinud ehitistest pärineb aga XIX sajandist. Sajandi alguses valmis küün, keskpaigas ait ja sajandi lõpus laut. Lisaks neile kuulub mõisakompleksi veel tulpkabel.

Pärast seda, kui Vladas Nagevičius läände pages, oli mõisa peahoone kasutusel kolhoosi kontori, kohaliku kultuurimaja ja külanõukogu haldushoonena. Tänapäeval on selle omanik ärimees Mindaugas Šventoraitis. Küün on ümber ehitatud kontserdisaaliks.

## Viited

## Välislingid
*Sissekanne Leedu mõisate veebisaidil; skeem (*leedu keeles*)
*Sissekanne Leedu mõisate veebisaidil; fotod (*leedu keeles*)
*Mõisa koduleht
*Video Žemaitkiemise mõisast
*Fotoreportaaž Žemaitkiemise mõisast
Schaumburg-Lippe Vaba Riik

**Schaumburg-Lippe vabariik** (saksa: *Freistaat Schaumburg-Lippe*) loodi pärast Schaumburg-Lippe vürsti Adolf II kukutamist 15. novembril 1918. See oli Saksamaa liidumaa Weimari vabariigi ajal, seda juhtis peaminister. Demokraatlik valitsus kaotati natsivõimu ajal. Teise maailmasõja lõppedes seadustas Briti sõjaväeline okupatsioonivalitsus 1. novembril 1946 Schaumburg-Lippe, Hannoveri, Braunschweigi ja Oldenburgi ühinemise, et moodustada uus Alam-Saksi liidumaa.

## Juhid
### Riigiminister

* Friedrich von Feilitzsch (15. november 1918 – 3. detsember 1918)

### Riiginõukogu esimees

* Heinrich Lorenz (SPD, 4. detsember 1918 – 14. märts 1919)

### Riiginõunikud

* Otto Bönners (14. märts 1919 – 22. mai 1922)
* Konrad Wippermann (22. mai 1922 – 28. mai 1925)
* Erich Steinbrecher (SPD, 28. mai 1925 – 7. oktoober 1927)
* Heinrich Lorenz (SPD, 7. oktoober 1927 – 7. märts 1933)
* Hans-Joachim Riecke (NSDAP, 1. aprill – 23. mai 1933)

### Riigipresidendid

* Alfred Meyer (NSDAP, *[[Reichsstatthalter]]*; 16. mai 1933 – 4. aprill 1945)
* Karl Dreier (NSDAP, 25. mai 1933 – märts 1945)

### President

* Heinrich Hermann Drake (SPD, 1945 – 30. aprill 1946)
Raudondvaris

**Raudondvaris** on küla Leedus endise Kaunase maakonna aladel Kaunase rajoonis, Raudondvarise valla keskus. Asub Kaunasest loode pool Nevėžise jõe kaldal.

Külas on gümnaasium ja algkool. Seal asuvad raamatukogu ja kultuurikeskus. Külas tegutseb 1956. aastal asutatud Aleksandras Stulginskise Ülikooli põllumajandusinseneride instituut, külas on ka puukool. Vaatamisväärsusteks on Raudondvarise mõisa hoonetekompleks, küla kalmistu ja 1938. aastal valminud katoliku kirik.

## Ajalugu

Raudondvarist on esimest korda kirjalikult mainitud 1392. aastal. Seal elasid XIV sajandil ristisõdijad, kes rajasid Nevėžise jõe Virgalė või Vyrgalė saarele kindluse. Pärast Grünwaldi lahingut sai sellest Leedu suurvürstide valdus. Sealse mõisa kohta pärinevad esimesed teated aastast 1615. XVI sajandil kandis küla nime *Naujuoji Aukštadvaris*, XVII sajandil aga *Aukštutinis Raudondvaris*. Esimene kirik ehitati külla aastal 1856. Tsaari ajal kandi küla vene keeles nime Червонный Дворъ.

Aastal 1914 rajati esimene sild üle Nevėžise jõe. Puidust sild lammutati aastal 1928  ja aastal 1931 valmis selle asemele praegune sild. Sild oli 106 meetrit pikk ja toona oli see pikim sild Leedu aladel. Aastal 1956 rajati külla põllumajanduse mehhaniseerimise ja elektrifitseerimise instituut. Aastal 1966 liideti Raudondvarisega Šiaudinė (ka Solomenka, Salomenka või Salamenka) küla.

Raudondvaris, bažnyčia.JPG|Raudondvarise kirik
Raudondvario gimnazija.JPG|Gümnaasium
Raudondvaris, senosios kapinės.JPG|Vana kalmistu
Raudondvaris. Naujosios kapinės.JPG|Uus kalmistu
Senasis Raudondvario tiltas.jpg|Vana silla varemed


## Tuntud elanikke
* Juozas Naujalis – Leedu helilooja ja dirigent
* Wawrzyniec Cezary Anichini – Itaalia arhitekt

## Viited

## Välislingid

*Küla koduleht
*Raudondvaris Poola geograafilises sõnastikus
*Küla portaalis vietoves.Lt
Štefániki sild

**Štefániki sild**, kuni 1997 **Šverma sild**,  (tšehhi *Štefánikův most*) on sild üle Vltava jõe Prahas. 

1997. aastal nimetati sild  Milan Rastislav Štefániki järgi, enne seda kandis sild tšehhi ajakirjaniku ja vastupanuliikumise tegelase Jan Šverma nime. 

Sild ehitati aastatel 1949–1951. Raudbetoonist kaarsilla projekteeris tšehhi arhitekt ja teatrikunstnik Vlastislav Hofman. Kolmeavalise silla pikkus on 182 m (koos pealesõitudega 263 m), avad on silletega 58,8+64,4+65,1 m. Silla laius on 24 m.

Samas asukohas lammutati 1940. aastatel 19. sajandil ehitatud Franz Josephi sild, mis hiljem kandis samuti Štefániki silla nime.

## Välislingid
Annuse paisjärv

**Annuse paisjärv** on paisjärv Sakala kõrgustiku idaosas, Viljandi maakonnas Viljandi vallas Vilimeeste külas.

Järve pindala on 0,8 ha, kõrgus merepinnast 63 m, valgla pindala 50 km² ja kaldajoone pikkus 413 m. Järv on paisutatud Ärmä jõele. Järv kuulub Ida-Eesti vesikonda ja Võrtsjärve alamvesikonda. Järv pole avalik ega avalikult kasutatav veekogu.

Järve paisul asuvad Annuse vesiveski varemed.

## Vaata ka
*Ärmä jõgi
*Vilimeeste küla

## Viited

## Välislingid
*
*
Janno Jürgens

**Janno Jürgens** (sündinud 18. mail 1985 Haapsalus) on eesti stsenarist ja režissöör. 

Ta lõpetas aastal 2004 Haapsalu Gümnaasiumi. Aastast 2006 õppis ta Balti Filmi- ja Meediakoolis, mille lõpetas aastal 2012. 

Janno Jürgensi lühimängufilm "Distants" valiti 2012 Locarno filmifestivali programmi.

17. septembril 2020 esilinastus Janno Jürgensi esimene täispikk mängufilm "Rain".

## Filmid
*"Mütomaan" (2005)
*"Ting" (2006)
*"Algolis" (2007)
*"Kuraditõestus" (2008)
*"Inimestest" (2008)
*"Tulepistmine" (2009)
*"Distants" (2012)
*"Meedik" (2014)
*"Final Cut" (2014)
*"Räägitakse, et tomatid armastavad rokkmuusikat" (2016)
*"Rain" (2020) 
*"Mind ei ole sinust eraldi" (2026)

## Tunnustus
*2012 – Pardino d'oro parima rahvusvahelise lühifilmi nominatsioon  Distants, Locarno International Film Festival
*2013 – Francisco Garcia De Paso auhind lühifilmile Distants, Huesca International Film Festival
*2013 – Artdeluxe parima lühifilmi auhind Distants, LET’S CEE Film Festival 
*2020 – Eesti Kultuurkapitali audiovisuaalse kunsti sihtkapitali aastapreemia (aasta debüütfilm – "Rain")

## Välislingid
*Janno Jürgens filmi andmebaasis IMDB
*Janno Jürgens Eesti filmi andmebaasis
* Tartu sügispäevadel selgus 2006. aasta parim tudengifilm Eesti Päevaleht, 20. oktoober 2006
* Meelepete udusel merel Sirp, 6. juuni 2013
* Eight promising European filmmakers at the Ateliers d’Angers Cineuropa, 22. august 2014
* Ekran 2014 31. märts 2014
* Uus Eesti film: väheste sõnadega mõtlemapanev suhtedraama Maaleht, 8. september 2016
* Filmifestivalide lemmik Janno Jürgens esitleb täna kodulinnas oma uut filmi Lääne-Elu, 16. september 2016
* Läänlased kandideerivad tele- ja filmiauhindadele Lääne Elu, 1. märts 2017
* Janno Jürgens Shoots Debut Feature Film New Europe, 5. september 2017
* Janno Jürgensi teekond filmimaailma algas Wiedemanni koolipeo videost Lääne Elu, 29. aprill 2018
*PERSONA GRATA JANNO JÜRGENS Teater Muusika Kino, aprill 2020
*PRODUCTION: Janno Jürgens Preps Estonian Drama No Me Without You Film New Europe, 12. veebruar 2025
Amatrice

**Amatrice** on vald (*comune*) Itaalias Lazio maakonnas Rieti provintsis. Valla keskus on Amatrice.

Tronto jõe valgalal asuva Amatrice kõrgus merepinnast on keskmiselt 955 meetrit. Asustustihedus on keskmiselt  inimest ruutkilomeetri kohta.

Amatrice piirneb järgmiste omavalitsusüksustega: Accumoli, Campotosto (AQ), Cittareale, Cortino (TE), Crognaleto (TE), Montereale (AQ), Rocca Santa Maria (TE), Valle Castellana (TE).

## Haldusjaotus
Amatrice halduspiirides on peale keskuse ka järgmised osavallad (*frazioni*): Aleggia, Bagnolo, Capricchia, Casale, Casale Bucci, Casale Nadalucci, Casalene, Casale Nibbi, Casali della Meta, Cascello, Castel Trione, Collalto, Collecreta, Collegentilesco, Collemagrone, Collemoresco, Collepagliuca, Colletroio, Colli, Conche, Configno, Cornelle di Sopra, Cornelle di Sotto, Cornillo Nuovo, Cornillo Vecchio, Cossara, Cossito, Crognale, Domo, Faizzone, Ferrazza, Filetta, Fiumatello, Francucciano, Forcelle, Moletano, Musicchio, Nommisci, Osteria della Meta, Pasciano, Patàrico, Petrana, Pinaco Arafranca, Poggio Castellano, Poggio Vitellino, Prato, Preta, Rio, Retrosi, Roccapassa, Rocchetta, Saletta, San Benedetto, San Capone, San Giorgio, San Lorenzo a Pinaco, San Martino, Santa Giusta, Sant'Angelo, San Tomasso, Saletta, Scai, Sommati, Torrita, Torritella, Varoni, Villa San Cipriano, Villa San Lorenzo a Flaviano, Voceto.

## Loodus
Amatrice territooriumil asub Lazio kõrgeim punkt, Gorzano mägi (2458 m). Sama veelahkme joonel asuva Pizzo di Moscio, Cima Lepri ja Pizzo di Sevo tipud on samuti merepinnast kõrgemal kui 2400&nbsp;m. Merepinnast 868&nbsp;meetri kõrgusel asuv 1&nbsp;km² pindalaga Scandarello paisjärv valmis 1924. aastal.

Amatrice asub kõrge seismilise aktiivsusega alal. Piirkond sai tugevaid kahjustusi 2016. aasta augustis Kesk-Itaaliat tabanud maavärinas.

## Bibliograafia
* Vincenzo Lazari: *Zecche e monete degli Abruzzi: Amatrice*, Venezia, 1858.

## Galerii


Monte Gorzano.jpg|*Monte Gorzano*
Amatrice (31).jpg|San Francesco kirik
LagoDiScandarello.jpg|Scandarello järv


## Viited

## Välislingid
Otepää trükikoda

**Otepää trükikoda** oli Valgamaal Otepääl tegutsev trükikoda. Trükikoda asutati 1932 aastal ja nimeks oli "Pallas". Omanikud olid Linda Praks ja Elmar Praks.

1938. aastal sai trükikoja omanikuks Elmar Praksi noorem vend Ahto Praks. Trükikoja nimeks sai siis "Ahto Praksi trükikoda".

Trükikojas trükiti  Otepää Teatajat ja mingi aeg trükiti ka Elva Elu. Muu hulgas trükiti 1941. aastal seal Otepää postmarke.

Aastatel 1953–1959 oli trükikoja nimeks "Trükikoda nr 43", kus trükiti ajalehte "Kommunismi Lipp".

## Viited
HTML-redaktor

**HTML-redaktor** on arvutiprogramm, millega saab muuta ja kirjutada HTML-koodi. Kuigi HTML-i saab kirjutada iga tekstitöötlusprogrammiga, pakuvad spetsiaalsed HTML-redaktorid lisafunktsionaalust ning lihtsustavad koodi kirjutamist. Näiteks võivad need muuta erinevad koodi osad eri värvi, et grupeerida ühesuguseid märksõnu ning lihtsustada koodi mõistmist. Samuti võivad HTML-redaktorid viidata vigadele koodis.
Võru Täht

AS **Võru Täht** oli Võru maakonnas Võrus tegutsev trükikoda. 2017. aastal vahetas ettevõte omanikku ja pärast seda tegutseb Võru Tähe asemel Võru Trükikoda.

Trükikoja ajalugu sai alguse 1913. aastal. 

Võru Trükikoda asub Võru linnas aadressil Oja tänav 1. Võru Trükikoja omanik on OÜ Hedovana.

## Välislingid

* Trükikoja koduleht
Sinine safiir

**"Sinine safiir"** on Ott Leplandi esimene singel tema viiendalt seni ilmumata stuudioalbumilt. Viisi autorid on Ott Lepland ning tema ansambli liikmed Kaspar Kalluste, Kristjan Kaasik, Viljar Norman, Tarvi Kull ja Marvi Vallaste, sõnad on kirjutanud Taavi Paomets.

## Välislingid
* Sõnad: "Sinine safiir" Sasslantis
* Video: "Sinine safiir"] Youtube
Argo Argel

**Argo Argel** (sündinud 4. veebruaril 1968) on eesti fotograaf.

2012. aastal võitis ta peaauhinna konkursil Looduse Aasta Foto.

## Haridustee
Ta on lõpetanud Tallinna Kunstigümnaasiumi ja 1996. aastal Tartu Ülikooli õigusteaduskonna õigusteaduse erialal.

## Fotograafia
Fotograafias on tema peamised valdkonnad loodusfotograafia, tootefotod, urbanistika ja arhitektuur. Ta juhendab Eestifoto kooli fotokursusi ning teeb fotograafiaga seotud üritusi firmadele ja eraisikutele.

Tema fotosid on avaldatud mitmes meediaväljaandes ja trükises. Aastatel 2010–2016 toimus kolm näitust, kaks neist Eestis ja üks New Yorgis.

## Tunnustus
*2011 – Arctic Challenge photo contest, 3. koht
*2012 – Baltic Nature Photo Contest, *Creative View* kategoorias teine *runner up*
*2012 – Looduse aasta foto – esimene koht kategoorias "Loomad oma keskkonnas"
*2012 – Looduse aasta foto – Suur Hunt 2012
*2012–2013 – Kenko Tokina International Filter Photo Contest, *Special Merit Prize*
*2014 – 7th Annual International Color Awards, *Certificate of Achievement*
*2015 – Sony World Photography competition, 3. koht Eestist pärit piltide seas
*2015 – Baltic Nature Photo competition, *the Best Photograph of creative views of nature 1st Runner Up*

## Viited

## Välislingid
* Koduleht
Holubivka (Ružõni rajoon)

**Golubivka** (ukraina keeles Голубівка) on küla Ukrainas Žõtomõri oblastis Ružõni rajoonis. Elanike arv on 822. Pindala on 2,169 km².
Itaalia maavärin 24. augustil 2016

**2016. aasta 24. augusti Itaalia maavärin** toimus 24. augustil 2016 kell 3:36 (kohaliku aja järgi) Kesk-Itaalias. Maavärina magnituud (suurusjärk) oli Richteri skaala järgi 6,0 kuni 6,3.

Maavärina epitsenter asus Norcia linna lähedal, Perugia linnast 75 kilomeetri kaugusel (kagu suunas), L'Aquilast 45 kilomeetri kaugusel (põhja suunas) ja Roomast 116 kilomeetri kaugusel (kirde suunas). Maavärina hüpotsenter asus 4 ± 1 kilomeetri sügavuses. Maavärina tagajärjel hukkus vähemalt 299 inimest.

## Viited
Kierbedźi sild

**Kierbedźi sild**, kuni 1918 **Aleksandri sild**, (poola *Most Kierbedźia*) oli esimene alaline sild üle Wisła jõe Varssavis. 

Alaline sild ehitati üle Wisła jõe ujuvsilla asemele aastatel 1858–1864 insener Stanisław Kierbedźi projekti järgi. Algselt oli see tehnorajatis mõeldud raudteesillana Varssavi–Peterburi ja Varssavi–Viini raudteede ühendamiseks. Plaanid aga muutusid, raudteesild otsustati teha teise asukohta Wisłal (Tsitadelli raudteesild rajati 1875).

22. novembril 1864 tavaliikluseks avatud linnasild sai nime keiser Aleksander II järgi. Taasiseseisvunud (1918) Poola riigis nimetati sild ümber Kierbedźi sillaks. 

## Silla rajamine
Tarinduselt oli see kuueavaline metallsõrestiksild all asuva sõiduteega. Sillete skeem: 6×74,7 m. 

Silla üldpikkus oli üle 460 m ja laius 10,5 m. 

Selle silla ehitamisel kasutati esmakordselt Tsaari-Venemaa territooriumil vundeerimisel kessoone. 

## Taastamine ja hävimine
Esimeses maailmasõjas purustati silla kaks keskmist ava Vene vägede taganemisel Varssavist 5. augustil 1915. Sild taastati muudetud kujul 1916. aastal.

Teises maailmasõjas sild õhiti Wehrmachti vägede taganemisel 13. septembril 1944. Seda enam ei taastatud.

Aastatel 1948–1949 rajati hävinud silla tugedele uus sild – Most Śląsko-Dąbrowski.

## Viited

## Välislingid
Trostjantšõk

**Trostjantšõk** (ukraina keeles Тростянчик) on küla Ukrainas Vinnõtsja oblastis Trostjanetsi rajoonis. Elanike arv on 1174. Pindala on 3,22 km².
Hrabovets (Nemõrivi rajoon)

**Hrabovets** (ukraina keeles Грабовець) on küla Ukrainas Vinnõtsja oblastis Nemõrivi rajoonis. Elanike arv on 280. Pindala on 1,307 km².
Gaziantepi 20. augusti 2016 enesetapurünnak

**Gaziantepi 20. augusti 2016 enesetapurünnak** toimus 20. augustil 2016 kell 22:50 (kohaliku aja järgi) Gaziantepis kurdide pulmapeol. Rünnaku tagajärjel hukkus 54 inimest ja 66 inimest sai haavata.

Pulmapeol viibis 200 inimest, kellest 54 hukkus; hukkunutest 29 olid alla 18-aastased, neist 22 olid alla 14-aastased. Pruut pääses tervelt, peigmehe vigastused olid kerged.

Plahvatus toimus Gaziantepis Sahinbey linnajaos, kus elab palju kurde. Pühapäeval, 21. augustil tegi Türgi president Recep Tayyip Erdogan avalduse, milles teatas, et plahvatuse taga on tõenäoliselt ISIS; lisades, et pole vahet USA-s elava jutlustaja Fethullah Güleni, Kurdistani Töölispartei (PKK) ja rünnaku tõenäolise korraldaja DAESHi vahel. Samuti teatas Recep Tayyip Erdogan, et enesetaputerrorist oli alaealine, vanuses 12–14 aastat.

## Välislingid
* Türgi pulmapeol hukkus plahvatuses rohkem kui 50 inimest, väidetavalt kandis pommivööd laps
* Gaziantepi pommirünnakus hukkunute hulgas oli 22 alaealist, lõhkeseadeldis sarnanes varasematele pommidele
Kooli paistiik

**Kooli paistiik** (ka **Murikatsi tiik**) on paisjärv Sakala kõrgustiku idaosas, Viljandi maakonnas Viljandi vallas Kärstna külas.

Tiigi pindala on 3,9 ha, keskmine sügavus 1,85 m, suurim sügavus 2,14 m, valgla pindala 6 km², kõrgus merepinnast 72,5 m ja vee maht 67 000 m³. Tiik on paisutatud Tarvastu jõele ja selles asub üks saar pindalaga 0,01 ha. Tiik kuulub Ida-Eesti vesikonda ja Võrtsjärve alamvesikonda. Tiik pole avalik ega avalikult kasutatav veekogu.

## Vaata ka
*Tarvastu jõgi
*Kärstna

## Viited

## Välislingid
*
*
Mõõt (mõõtevahend)

**Mõõt** ehk **materiaalmõõt** on mõõtevahend füüsikalise suuruse ühe või mitme väärtuse püsivaks edastamiseks või esitamiseks. Ühte mõõteväärtust esitab näiteks kaaluviht (massi mõõt), mitut väärtust näiteks mõõtejoonlaud (pikkuse mõõt). Mingi suuruse mitme väärtuse hoidmiseks ja esitamiseks on kasutusel üksikmõõtude (nt kaaluvihtide) komplekt.

Kui mõõt on kalibreeritud ja mõõtetulemust saab kasutada kalibreerimiseks või taatlemiseks, siis võib teda nimetada tööetaloniks.

## Viited
Auksi tee

**Auksi tee** (registrinumbriga 24130) on kõrvalmaantee Viljandi maakonnas. Tee pikkus on 3,6 km.

Tee saab alguse Sürgavere külas Epra–Sürgavere–Klaassepa tee 7. kilomeetrilt, kulgeb ida suunas ja lõppeb Auksi külas Imavere–Viljandi–Karksi-Nuia maantee 37. kilomeetril.

Tee esimesel kilomeetril asub Tallinna–Viljandi raudteeliini ülesõit.

## Viited
Kalinovski väljak

**"Kalinovski väljak"** (originaalpealkiri "Плошча") on 2007. aasta Eesti dokumentaalfilm. Filmi režissöör on valgevenelane Jury Chaščavacki. Filmi tootis Baltic Film Production.

Film räägib Valgevene 2006. aasta presidendivalimistest, mille ülekaalukalt (82,6% häältest) võitis Alaksandr Łukašenka. Filmis protesteerivad noored ja üliõpilased Minski keskväljakul valimistulemuste vastu. Väljakut hakati mitteametlikult nimetama Kastuś Kalinoŭski auks Kalinoŭski väljakuks. 

## Viited

## Välislingid
*
Künnis

**Künnis** on geograafias laugete nõlvadega piklik kõrgendik, mille pikkuse ja laiuse suhe on kuni 10.

## Vaata ka
* seljak
* oos

## Viited
Seljak

**Seljak** (ka **seljandik**) on geograafias suhteliselt kitsas järsunõlvaline piklik kõrgendik.

## Vaata ka
*künnis
*oos

## Viited
Õrn ööbik

**"Õrn ööbik"** (originaalpealkiri "**Ööpikule**") on laul, mille sõnad kirjutas Gustav Wulff-Õis ja viisi Karl Ramm.

Wulff-Õis kirjutas laulu Tartu Õpetajate Seminaris õppides. Viisi autor Ramm oli tema koolivend. Laulu sõnad ilmusid esmakordselt trükis pealkirja "Ööpikule" all "Eesti Postimehe Muusiku Lisalehes" 1883. aastal.

Laul sai oma sisu tõttu kaasajal baltisakslaste halvakspanu osaliseks.

1932. aasta laulu versioon "Kirgiisi suvi" kirjutas kirgiis Karganbek Koppel (1886, Kukalapaaš – 1988, Kukalapaaš).

## Viited

## Kirjandus
*Raik-Hiio Mikelsaar. Õrn ööbik, kuhu tõttad sa?. Tartu 2014.

## Välislingid
*Laulu sõnad laulud.ee andmebaasis
*Emeriitprofessor tõstab ööbikulaulu loojad kõrgemale aujärjele
Carl Bosch

**Carl Bosch** (27. august 1874 Köln – 26. aprill 1940 Heidelberg) oli saksa keemik ja ettevõtja.

Ta pälvis 1931. aastal Nobeli keemiaauhinna.

## Tunnustus
*1930 – Grashof-Denkmünze
*1932 – Wilhelm Exneri medal
Model-View-Controller

**Model–view–controller (MVC)** on tarkvara arhitektuurimuster, mis jagab tarkvararakenduse kolmeks omavahel seotud osaks. Traditsiooniliselt on seda kasutatud graafiliste kasutajaliideste (GUI) loomiseks. Samuti on MVC saanud väga populaarseks veebirakenduste loomisel.

## Komponendid
**Mudel (Model)** talletab info, mis on saadud kontrolleri käskluste järgi ning mida kuvatakse vaate abil. Mudel haldab otseselt infot, loogikat ning rakenduse reegleid

**Vaade (View**) on info esitlus, näiteks diagramm või tabel. Ühe info esitlemiseks võib kasutada mitut erinevat vaadet.

**Kontroller (Controller)** võtab sisendina sisse info ning muudab selle käsklusteks mudeli või vaate jaoks.

## Viited
XMLHttpRequest

**XMLHttpRequest (XHR)** on rakendusliides, mida kasutatakse veebibrauseri ja veebiserveri vahel andmete vahendamiseks. 

Tegu on objektiga ning suhtlus brauseri ja serveri vahel toimub objekti meetodite kaudu. Objekti loob brauseri JavaScripti keskkond. Andmete saamine XHR-i kaudu eesmärgiga muuta juba laaditud veebilehte on Ajaxi aluspõhimõte. Nimest hoolimata võib XHR-i kasutada ka teiste protokollidega peale HTTP ning andmed ei pea olema XML-i kujul, vaid võivad olla ka JSON-i, HTML-i või puhta teksti kujul.

## Meetodid

### ''open'' meetod

HTTP ja HTTPS XMLHttpRequest päringud peavad olema loodud open meetodi kaudu. Seda meetodit peab kutsuma enne andmete saatmist, et valideerida päring. Open meetod võtab vastu kuni viis parameetrit, kohustuslikud on neist kaks.

 open( Meetod, URL, Asünkroonne, Kasutajanimi, Parool )

### setRequestHeader meetod
Seda meetodid kasutatakse, et lisada päringusse HTTP *headerid*.

 setRequestHeader( Nimi, Väärtus )

### send meetod
See meetod saadab HTTP päringu serverisse.

 send( Data )

## Viited
Tartu Instituut

**Tartu Instituut** (lühend **TI**) on Kanadas Torontos Tartu College'i hoones tegutsev asutus.

TI asutati 9. veebruaril 1971 ja selle põhikiri võeti vastu 4. juulil 1972. TI asutati eesmärgiga eeskätt tegelda Kanada eestlaste valdkonnaga. TI esimene sekretär oli Ergo Karuks. 1972-2004 oli TI sekretär Endel Aruja.

TI halduses on oma arhiiv ja raamatukogu. TI arhiivi ja raamatukogu kogudega tegelevad Bibliograafia Klubi (asutatud 1985) liikmed. Aastast 1997 kannab arhiiv selle pikaaegse juhi Endel Aruja nime.

2009 asutati TI arhiivi ja raamatukogu töö korraldamiseks Eesti Õppetöö Keskus. Selle keskuse eesmärk on luua ka Väliseesti Muuseum (VEMU).

## Viited

## Välislingid
*Piret Noorhani, Tartu Instituudi Arhiiv Torontos, Paar sammukest: Eesti Kirjandusmuuseumi aastaraamat XIII, 1996